Ο κάτοχος του μετρητή ρεύματος πρέπει να κάνει αίτηση στο ΔΕΔΔΗΕ με κατάθεση ταυτότητας και λογαριασμού ρεύματος. Στη συνέχεια γίνεται τοποθέτηση δεύτερου μετρητή νύχτας από το ΔΕΔΔΗΕ στην εγκατάσταση σου. Η διαδικασία έχει κόστος 34€ (συν ΦΠΑ) για τον ΔΕΔΔΗΕ συν την αμοιβή αδειούχου Ηλεκτρολόγου, αν χρειαστεί νέα Υπεύθυνη Δήλωση Εγκαταστάτη. Το ωράριο του νυχτερινού τιμολογίου καθορίζεται από το ΔΕΔΔΗΕ και είναι ίδιο για όλους τους παρόχους ρεύματος. Η χειμερινή περίοδος νυχτερινού ρεύματος διαρκεί από 1 Νοεμβρίου έως 30 Απριλίου τις ώρες 02:00-08:00 και 15:00-17:00, για τους πελάτες που είναι συνδεδεμένοι στο Δίκτυο της Ηπειρωτικής Χώρας και των διασυνδεδεμένων με αυτήν νησιών και 02:00-08:00 και 15:30-17:30, για τους πελάτες των μη διασυνδεμένων νησιών με τμηματικό ωράριο. Η θερινή περίοδος διαρκεί από 1 Μαΐου έως 31 Οκτωβρίου τις ώρες 23:00-07:00 για όλους τους πελάτες.